Afganiar-pakistandar gerra (2026)

Pakistanek gerra deklaratu zion Afganistani 2026ko otsailaren 21ean, eta biak elkarri erasoka hasi ziren. «Terroristak esportatzea» eta horiek babestea egozten zien Pakistan potentzia nuklearrak talibanei. Lehen egunetan Pakistanek Afganistango 274 soldadu hil zituen, eta Afganistanek, Pakistango 75. Nazioarteak gatazka eteteko eskatu zien. Bertan behera gelditu zen bi aldeek urriaren 19an Qatarren, beste tentsio aldi baten ondoren, sinatutako su etena.

 Aurrekariak 
Bi herrialdeen arteko gatazka ez da berria, Afganistanek ez baitu onartzen bien arteko muga, Durand Lerroa deiturikoa. Lerro hori Britainiar Inperioak ezarri zuen, 1893an, Afganistango Emirerria eta Indiako bere kolonia banatzeko; Pakistanek 1947an lortu zuen independentzia, eta hark bai, errekonozitzen du. Baina, hein handi batean, bi herrialdeen arteko harremana 2021eko abuztutik gaiztotu zen; alegia, Ameriketako Estatu Batuetako tropek Afganistandik alde egin eta talibanak agintera itzuli zirenetik. Pakistango talibanei babesa eta laguntza militarra ematea leporatzen dio Pakistanek Afganistani, baina Afganistanek ukatu egin du hori.

Azken borrokak 2025eko urrian izan ziren: ordura arteko erasorik handienak izan zituzten muga inguruan; Pakistanek muga ixtea erabaki zuen, eta ondoren sinatu zuten su etena.

 Gertakizunak 
Otsailaren amaieran bi herrialdeen arteko tentsioa larritu zen: Islamabadek esan zuen eraso egin ziela Afganistanen babes hartzen duten Pakistango talibanei, eta horietako 80 hil zituztela. Kabulek, ordea, salatu zuen hamazazpi zibil hil zituela Islamabadek herrialdearen erdialdeko Behsud barrutian, adin txikikoak gehienak.

Afganistango eta Pakistango armadek elkarri eraso egin zioten otsailaren 26an; Afganistangoek Pakistango tropen kontrako operazio bat egin eta gero, hark erantzun egin zion: bi herrialdeen arteko muga inguruko zenbait gune bonbardatu zituen, baina baita Kabul hiriburua eta Paktia eta Kandahar eskualdeak ere; haren arabera, gune militarrak, kontrol postuak eta armategiak bonbardatu zituzten. «Amaitu zaigu pazientzia: orain, gerran gaude», adierazi zuen sare sozialetan Pakistango Defentsa ministroak, Khawaja Muhammad Asifek. 

Afganistango Defentsa Ministerioak ohar baten bidez jakinarazi zuen hainbat base eta postu militarren kontrola berreskuratu zutela. Horiek horrela, goizaldeko erasoen ondoren, negoziatzeko prest zeudela esan zion Pakistani beren bozeramaile Zabihullah Mujahidek agerraldi batean, baina, ordu batzuk geroago, jakinarazi zuen eraso gehiago egin zituztela. Eta Pakistango armadak adierazi zuen operazioari eutsiko ziola.

 Erreferentziak 

 Kanpo estekak 

Kategoria:Afganistanek parte hartutako gerrak
Kategoria:Pakistanek parte hartutako gerrak
Kategoria:2026ko gatazkak
Kategoria:2026 Afganistanen
Kategoria:2026 Pakistanen
Kategoria:Afganistan-Pakistan muga
Kategoria:Afganistan-Pakistan harremanak